Сергей Есенин
Кой съм аз? И какъв съм аз? Мечтател…

Превод от руски: Иван Николов, 1984

chitanka.info

Кой съм аз? И какъв съм аз? Мечтател,

чийто поглед вече губи цвят,

като на шега живял и патил

с хората на тоя божи свят.

На любов душата ми е сита

с много съм се любил, затова,

Сякаш паля клечки от кибрита,

Изговарям влюбени слова.

„Моя си“, „единствена“, „навеки“,

все това и аз го знам добре,

Ако кипват страстите у всеки,

истината как ще разбере.

И сега душата ми самичка

не ламти за огъня свещен,

ти си мойта ходеща брезичка,

раснала за други и за мен.

Но когато страдам без любима

и в неласкав плен се уморя,

нито ревност в думите ми има,

нито пък за нещо те коря.

Кой съм аз? И какъв съм аз? Мечтател,

чийто поглед вече губи цвят,

от любов към теб живял и патил

с хората на този божи свят.

1925

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.